Anita Garibaldi, heroina dva sveta

Život Ane Marije de Hesus Ribeiro da Silva, poznatije pod imenom Anita Garibaldi, trajao je samo dvadeset osam godina, ali po onome što je u te godine stalo, kao da je živela sto godina. Rođena je 30. avgusta 1821. godine u mestu Morrinhos (Laguna, Brazil) od oca Bento Ribeiro da Silva i majke koja se zvala Maria Antonia de Jesus Antunes. Prvi deo njene priče počinje upravo u Laguni u Brazilu, gde je 1835. godine, sa samo četrnaest godina, udata za obućara imena Manuel Duarte de Aguiar, da bi na taj način spasila svoju porodicu od siromaštva. To je ujedno i početna godina revolucije poznate kao “Revolução Farroupilha”, rata za nezavisnost između brazilske imperije i lokalne buržoazije. Anita je stala na stranu ustanika, muž ju je napustio i pridružio se carskoj vojsci. Rat je taj koji je upoznaje sa njenim novim saputnikom: Đuzepeom Garibaldijem, herojem dva sveta. On je nikada neće ostaviti samu dok on ratuje, već će ga ona pratiti na svim ratištima. Sa njim rame uz rame, Anita se borila u Brazilu, zatim u Urugvaju, u Montevideu, koji je devet godina opsedala vojska argentinskog diktatora Huana Manuela de Rosasa. Iz Latinske Amerike, par je 1848. godine otplovio u Evropu, privučen revolucijama koje su eksplodirale na starom kontinentu. Prvi i poslednji put njih dvoje su se nakratko razdvojili: iz Đenove Garibaldi odlazi u severnu Italiju da učestvuje u Prvom ratu za nezavisnost, dok Anita odlazi u Nicu da svoje troje dece poveri svekrvi (četvrto je umrlo sa dve godine u Urugvaju). Ona je trudna sa petim detetom, ali jedva čeka da se porodi da bi se ponovo spojila sa suprugom: proglašena je Rimska republika i potrebne su sve raspoložive snage i svačija pomoć kako bi se odbranili od zajedničkog napada francuskih, španskih i burbonskih trupa. Kada je Garibaldi 26. juna 1849. na frontu uočio svoju ženu koja se pojavljuje pred njim, upoznaje je sa svojim ljudima govoreći: “Ovo je Anita, sada ćemo imati još jednog vojnika!” Rat je bio u završnoj fazi. Nešto više od mesec dana kasnije, 4. avgusta 1849. godine, ova mlada žena, trudna i obolela od malarije, prerano umire u močvarama Romanje (Emilia-Romagna), gonjena od strane papskih trupa. Preminula je na rukama svog supruga u mestu Mandriole, blizu Ravene. Anita Garibaldi, heroina oba sveta, borila se za nezavisnost svih naroda, ne samo za nezavisnost zemlje u kojoj je rođena. Anita nije izdahnula u tuđini, već u Italiji, jednoj od zemalja za koju se borila i čije stvaranje je pomogla. Danas, ona je simbol brazilskog republikanizma i priznata je kao nacionalna heroina nakon pada Brazilske imperije. Đuzepe Garibaldi (ital. Giuseppe Garibaldi; Nica, 4. jul 1807 — ostrvo Kaprera, 2. jun 1882), bio je poznati italijanski revolucionar i borac za Ujedinjenje i slobodu Italije. Izvori: Nacionalna geografija Italija XII/21, italijanska vikipedija. Prevod Filip Tomašević. Foto: rbcasting.com